О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тач. 6. и 15. Устава Републике Србије, којим је предвиђено да Република Србија, поред осталог, уређује и обезбеђује, порески систем и финансирање остваривања права и дужности Републике Србије утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*• Проблеми које овај закон треба да реши, односно циљеви који се овим законом постижу*

Разлози за доношење овог закона садржани су у потреби да се, у домену политике акциза, када се ради о опорезивању акцизом цигарета, постигне даља хармонизација акцизне политике са стандардима Европске уније, како би се у предложеном временском року достигао минимални ниво опорезивања акцизом предвиђен стандардима ЕУ. Такође, прописивањем акцизног календара на цигарете и остале дуванске производе, као и на супституте дуванским производима, обезбеђује се стабилност прилива средстава од акциза у републички буџет.

Наиме, имајући у виду да према општем правилу Директиве Савета број 2011/64 о структури и износу акцизе на дуванске производе, укупно акцизно оптерећење (специфична акциза + ad valorem акциза) не сме бити испод 60% малопродајне цене једне паклице цигарета у категорији просечне пондерисане малопродајне цене цигарета и да укупна акциза не може бити нижа од 90 евра на 1000 комада цигарета у категорији просечне пондерисане малопродајне цене, потребно је постепено повећањe укупног акцизног оптерећења цигарета. С тим у вези, овим законом предлаже се доношење средњорочног плана постепеног повећавања акцизног оптерећења у периоду 2021. - 2025. године, кроз повећање специфичне компоненте акцизе сваких шест месеци за 1,50 дин/пак, при чему би стопа ad valorem - пропорционалне компоненте акцизе остала непромењена (33%) независно од периода примене. Предложени модел опорезивања акцизом цигарета примењивао се и у претходном периоду и прихватљив је са становишта планираних буџетских прихода од акциза на цигарете.

Овим законом предлаже се умерено повећање специфичне компоненте акцизе на цигарете кроз постепено повећање акциза, како би се у прописаном временском року достигао минимални ниво опорезивања акцизом у ЕУ од 90 евра на 1000 комада цигарета у категорији просечне пондерисане малопродајне цене, односно минимум 1,8 евра по паклици цигарета. Садашњи ниво опорезивања акцизом у Републици Србији износи 70 евра на 1000 комада цигарета у категорији просечне пондерисане малопродајне цене, тако да је било неопходно да предложене измене буду пажљиво одмерене, како би се избегле промене у структури и обиму потрошње, које би могле да угрозе буџетске приходе, али и како не би биле супротне циљевима јавне здравствене политике. Приликом утврђивања предложених специфичних износа акцизе на цигарете, а у циљу очувања буџетских прихода, узето је у обзир и предвиђени даљи пад легалног тржишта дуванских производа услед смањења броја конзумената цигарета, као и супституције корисника цигарета који прелазе на конзумирање других производа које је у константном порасту, посебно несагоревајућег дувана. Предложене законске измене, с једне стране не ти требало да изазову нежељене поремећаје на тржишту, а требало би да са друге стране, обезбеде произвођачима и увозницима цигарета неопходну предвидивост пословног окружења, које ће, на крају, обезбедити Републици Србији стабилност акцизних прихода у наредном периоду. Поред тога, прописивањем повећања специфичне компоненте акцизе на цигарете сваких шест месеци створиће се услови за стабилност прихода од акцизе на цигарете, с обзиром на то да би буџетски приход у великој мери био независан од ценовне политике произвођача, односно увозника цигарета. Истовремено, предложена законска решења могу да утичу на повећање малопродајних цена цигарета, што за последицу може да има смањење потрошње цигарета чиме се спроводи Оквирна конвенцијa о контроли дувана.

Такође, према важећем законском решењу, на дуванске прерађевине које се при употреби греју али не сагоревају (несагоревајући дуван) плаћа се акциза по килограму дуванске смесе, у износу од 40% минималне акцизе на 1.000 комада цигарета утврђене за категорију просечне пондерисане малопродајне цене цигарета. Важећа одредба о начину опорезивања акцизом несагоревајућег дувана законски је регулисана 2015. године, када није било потрошње овог производа на тржишту Републике Србије. Промет несагоревајућег дувана у Републици Србији забележен је први пут у току 2017. године, а већ се у другој половини те године уочава значајнији раст потрошње несагоревајућег дувана, при чему истовремено долази до пада потрошње цигарета, као последица растућег тренда корисника цигарета који прелазе на конзумирање овог производа. Чињеница је да све више пушача престаје да конзумира цигарете и прелази на конзумирање нових производа, као замену за класичне цигарете. Како је несагоревајући дуван дувански производ новије генерације још увек не постоје егзактни подаци колико је корисника цигарета у Републици Србији прешло на коришћење овог дуванског производа, али је свакако тренд корисника који конзумирају несагоревајући дуван у константном порасту.

У складу са Директивом 2014/40/ЕУ, која дефинише врсте дуванских производа, несагоревајући дуван сврстава се у категорију нових дуванских производа који су дефинисани као дувански производи који не спадају ни у једну од следећих категорија: цигарете, дуван за пушење, дуван за лулу, дуван за наргиле, цигаре, цигарилоси, дуван за жвакање, дуван за шмркање или дуван за оралну употребу. Како несагоревајући дуван не припада ни једној категорији дуванских производа чије је опорезивање уређено Директивом 2011/64/EU о структури и стопама акцизе на дуванске прерађевине, земље чланице ЕУ имају право да опорезивање нових дуванских производа уреде самостално, тако да тренутно, највећи број европских држава опорезује акцизом несагоревајући дуван по килограму дуванске смесе, а што је и сада важеће законско решење у Републици Србији.

Имајући у виду да је важеће законско решење о начину обрачунавања акцизе на несагоревајући дуван прописано 2015. године (акциза се плаћа по килограму дуванске смесе, а у износу од 40% минималне акцизе на 1.000 комада цигарета утврђене за категорију просечне пондерисане малопродајне цене цигарета), а да је у међувремену дошло до значајнијег раста потрошње овог производа, као и супституцију корисника цигарета који прелазе на конзумирање овог производа, овим законом предлаже се да начин опорезивања акцизом остане непромењен, али да се повећа проценат од минималне акцизе на 1.000 комада цигарета утврђене за категорију просечне пондерисане малопродајне цене цигарета, како би се у наредном периоду смањила разлика између акцизе на несагоревајући дуван и акцизе на цигарете, при чему предложено повећање акцизе на несагоревајући дуван не би требало да има утицај на тржишна кретања, односно даљи раст потрошње овог производа.

Према доступним подацима из 2019. године у земљама ЕУ, учешће акцизе у МПЦ несагоревајућег дувана креће се у распону од 11,08% (Холандија) до 51,04% (Француска), док у Републици Србији учешће акцизе у МПЦ на несагоревајући дуван износи 6,76%. Сматрамо да би предложено повећање од 50% у наредној години, односно прописивање акцизе од 60% минималне акцизе на 1.000 комада цигарета при учешћу акцизе у МПЦ од око 9,70% било прихватљиво, исто не би у првој години примене довело до значајног повећања прихода од акцизе на несагоревајући дуван, али би већ у другој години примене предложеног решења довело до повећања прихода. Постепено би се повећавало акцизно оптерећење акцизе на несагоревајући дуван у МПЦ, док би се на крају предвиђеног временског периода акцизно оптерећење кретало у оквирима просечног акцизног оптерећења у земљама ЕУ.

Такође, овим законом предлаже се да основица за обрачун акцизе на течности за пуњење електронских цигарета остане непромењена, с тим да се износ акцизе увећава за 1,00 дин/ml сваке године у наредном средњерочном периоду.

Поред тога, овим законом предлаже се прецизирање појединих одредаба закона у циљу адекватније примене истог.

*• Разматране могућности да се проблеми реше и без доношења закона*

Имајући у виду да је реч о елементима система и политике јавних прихода који се, сагласно одредбама Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19 и 72/19) уводе законом, то значи да се измене и допуне тих елемената могу вршити само законом. Према томе, како се материја која се уређује овим законом односи на опорезивање акцизом акцизних производа и спада у законодавну регулативу, није разматрано, нити је било основа за разматрање њеног уређења другим законом или подзаконским актом.

*• Зашто је доношење закона најбољи начин за решавање проблема*

С обзиром на то да се ради о законској материји, одређена постојећа законска решења једино је и могуће мењати и допуњавати доношењем закона, тј. изменама и допунама Закона.

Уређивањем порескоправне материје, овим законом даје се допринос правној сигурности и обезбеђује јавности доступност у погледу вођења пореске политике, с обзиром на то да се овај закон као општи правни акт објављује и ствара једнака права и обавезе за све субјекте који се нађу у истој порескоправној ситуацији.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

У члану 1. овог закона предлажу се нови износи акцизе на несагоревајући дуван, по периоду примене.

У члану 2. овог закона предлажу се нови износи акцизе на течности за пуњење електронских цигарета, по периоду примене, а врши се и прецизирање производа којима се у смислу овог закона сматрају течности за пуњење електронских цигарета.

У члану 3. овог закона врши се прецизирање одредбе у смислу да обавезу пописа залиха акцизних производа са стањем на дан 31. децембра календарске године има обвезник акцизе – произвођач акцизних производа.

У члану 4. овог закона уређују се случајеви у којима се може остварити рефакција плаћене акцизе, када лице извезе акцизни производ који је набављен у земљи.

У члану 5. овог закона предлажу се нови специфични износи акцизе на цигарете за период 2021-2025. године.

У члану 6. овог закона прописује се време првог наредног усклађивања динарских износа акцизе на цигарете и течности за пуњење електронских цигарета.

У члану 7. прописује се време ступање на снагу овог закона и почетак примене истог.

IV. ПРОЦЕНА ФИНАНСИЈСКИХ СРЕДСТАВА

ПОТРЕБНИХ ЗА СПРОВОЂЕЊЕ ОВОГ ЗАКОНА

За спровођење овог закона није потребно обезбедити посебна средства у републичком буџету.

V. АНАЛИЗА ЕФЕКАТА ЗАКОНА

Доношењем овог закона постиже се, када се ради о опорезивању акцизом цигарета, даља хармонизацију акцизне политике са стандардима Европске уније. Такође, овим законом обезбедиће се стабилност планираних прихода у буџету Републике Србије од акциза на цигарете и остале производе који представљају замену за цигарете.

1. На кога ће и како ће највероватније утицати решења у закону?

Предложена законска решења утицаће на обвезнике акцизе - произвођаче и увознике цигарета, несагоревајућег дувана и електронских цигарета. Такође, предложена решења у закону утицаће на све потрошаче који конзумирају цигарете, несагоревајући дуван и електронске цигарете.

2. Какве трошкове ће примена закона створити грађанима и привреди (нарочито малим и средњим предузећима)?

Предложене законске измене створиће веће трошкове грађанима – конзументима цигарета, производа базираних на технологији загревања дувана (несагоревајућег дувана) и електронских цигарета, с обзиром на то да ће предложена законска решења највероватније утицати на повећање малопродајних цена ових акцизних производа.

3. Да ли су позитивне последице доношења закона такве да оправдавају трошкове које ће он створити*?*

Узимајући у обзир да ће се овим законом обезбедити, континуирани прилив средстава од акциза у републички буџет, самим тим сматра се да су позитивне последице доношења закона такве да оправдавају трошкове које ће овај закон створити. Поред тога, повећањем акцизног оптерећења цигарета и осталих дуванских производа, као и замена за дуванске производе, остварују се циљеви јавне здравствене политике и спроводи Оквирна конвенција о контроли дувана.

4. Да ли се законом подржава стварање нових привредних субјеката на тржишту и тржишна конкуренција?

Предложене измене овог закона не утичу директно на стварање нових привредних субјеката на тржишту, међутим измене овог закона могу да утичу на спречавање нелојалне конкуренције што може утицати на постојеће привредне субјекте да одрже садашња и врше нова улагања у привреду Републике Србије.

5. Да ли су све заинтересоване стране имале прилику да се изјасне о закону?

Овај закон је у поступку припреме достављен надлежним министарствима и другим надлежним органима, тако да је заинтересованим странама пружена прилика да се изјасне о предложеном закону. Текст овог закона објављен је на интернет страници Министарства финансија тако да су све заинтересоване стране имале прилику да се изјасне о овом закону.

6. Које ће се мере током примене закона предузети да би се остварило оно што се доношењем закона намерава?

Министарство финансија надлежно је за спровођење предложеног закона, за његову уједначену примену на територији Републике Србије, као и за давање мишљења о његовој примени. Такође, Министарство финансија, као обрађивач закона, координираће активности са надлежним органима, првенствено са Пореском управом, Управом царина и Управом за дуван, како би се обезбедила правилна примене закона у целини.

Посебно истичемо да Министарство финансија, периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбеђује транспарентност, информисаност и приступ информацијама, како би се и на овај начин допринело остваривању циљева постављених доношењем овог закона.

VI. ПРЕГЛЕД ОДРЕДАБА ЗАКОНА О АКЦИЗАМА

КОЈЕ СЕ МЕЊАЈУ И ДОПУЊУЈУ

Дуванске прерађевине

Члан 10

На дуванске прерађевине (цигарете, цигаре, цигарилосе, дуван за пушење и остале дуванске прерађевине) плаћа се акциза утврђена одредбама чл. 40а, 40б, 40г и 40д овог закона, a на дуванске прерађевине које се при употреби греју али не сагоревају (у даљем тексту: несагоревајући дуван) акциза се плаћа у складу са ставом 11. овог члана, осим на дуванске прерађевине које служе за тестирање контроле квалитета производа.

Цигаретама, цигарама, цигарилосима, дуваном за пушење и осталим дуванским прерађевинама сматрају се дуванске прерађевине које се производе и стављају у промет као таква врста прерађевина у складу са законом којим се уређује производња и промет дувана и дуванских прерађевина.

Несагоревајући дуван је посебна дуванска прерађевина сврстана у тарифну ознаку номенклатуре ЦТ 2403 99 90 00 која је сачињена тако да се приликом употребе загрева али не сагорева.

Ако је обрачуната акциза на цигарете, дуван за пушење и остале дуванске прерађевине, која је прописана у одредбама чл. 40а, 40б и 40д овог закона, мања од минималне акцизе утврђене овим законом, плаћа се минимална акциза.

Минимална акциза из става 4. овог члана износи, и то на:

1) цигарете - 100% укупне акцизе из чл. 40а и 40б овог закона утврђене за категорију просечне пондерисане малопродајне цене цигарета;

2) дуван за пушење и остале дуванске прерађевине (резани дуван, дуван за лулу, дуван за жвакање и бурмут) - 100% акцизе из члана 40д овог закона утврђене за категорију просечне пондерисане малопродајне цене дувана за пушење и осталих дуванских прерађевина, али не мање од:

- 55% минималне акцизе на 1.000 комада цигарета утврђене за категорију просечне пондерисане малопродајне цене цигарета, и то у периоду од 1. јануара до 31. децембра 2013. године;

- 60% минималне акцизе на 1.000 комада цигарета утврђене за категорију просечне пондерисане малопродајне цене цигарета, и то у периоду од 1. јануара до 31. децембра 2014. године;

- 65% минималне акцизе на 1.000 комада цигарета утврђене за категорију просечне пондерисане малопродајне цене цигарета, и то у периоду од 1. јануара до 31. децембра 2015. године;

- 70% минималне акцизе на 1.000 комада цигарета утврђене за категорију просечне пондерисане малопродајне цене цигарета, и то од 1. јануара 2016. године.

Изузетно, уколико се ради о производима који се у целини или делимично састоје од супстанци које нису дуван, али који у погледу других критеријума одговарају тим производима, у складу са законом којим се уређује производња и промет дувана и дуванских прерађевина, основица за утврђивање минималне акцизе на те производе је минимална акциза на дуван за пушење и остале дуванске прерађевине из става 5. тачка 2) овог члана, а сразмерно садржини дувана у тим производима.

Просечна пондерисана малопродајна цена из става 5. тачка 1) овог члана израчунава се стављањем у однос укупне вредности свих цигарета које су пуштене у промет по малопродајним ценама, са укупном количином цигарета пуштених у промет у Републици Србији, у претходној календарској години.

Просечна пондерисана малопродајна цена из става 5. тачка 2) овог члана израчунава се стављањем у однос укупне вредности целокупног дувана за пушење и осталих дуванских прерађевина (резани дуван, дуван за лулу, дуван за жвакање и бурмут) пуштених у промет по малопродајним ценама, са укупном количином дувана за пушење и осталих дуванских прерађевина (резани дуван, дуван за лулу, дуван за жвакање и бурмут) пуштених у промет у Републици Србији, у претходној календарској години.

Влада, на предлог министарства надлежног за послове финансија (у даљем тексту: министарство) утврђује једном годишње, и то до 15. фебруара текуће године, износе просечне пондерисане малопродајне цене из става 5. овог члана у претходној календарској години, а износе минималне акцизе утврђује полугодишње, и то до 15. фебруара, односно до 31. јула текуће године.

Предлог износа просечне пондерисане малопродајне цене из става 9. овог члана, утврђује се на основу података о укупној вредности свих цигарета, дувана за пушење и осталих дуванских прерађевина (резани дуван, дуван за лулу, дуван за жвакање и бурмут) пуштених у промет по малопродајним ценама објављеним у „Службеном гласнику Републике Србије” и укупној количини цигарета, дувана за пушење и осталих дуванских прерађевина (резани дуван, дуван за лулу, дуван за жвакање и бурмут) пуштених у промет у Републици Србији, у претходној календарској години.

~~На несагоревајући дуван плаћа се акциза по килограму дуванске смесе, а у износу од 40% минималне акцизе на 1.000 комада цигарета утврђене за категорију просечне пондерисане малопродајне цене цигарета~~.

НА НЕСАГОРЕВАЈУЋИ ДУВАН ПЛАЋА СЕ АКЦИЗА ПО КИЛОГРАМУ ДУВАНСКЕ СМЕСЕ, У ИЗНОСУ ОД:

1) 60% МИНИМАЛНЕ АКЦИЗЕ НА 1.000 КОМАДА ЦИГАРЕТА УТВРЂЕНЕ ЗА КАТЕГОРИЈУ ПРОСЕЧНЕ ПОНДЕРИСАНЕ МАЛОПРОДАЈНЕ ЦЕНЕ ЦИГАРЕТА, У ПЕРИОДУ ОД 1. ЈАНУАРА ДО 31. ДЕЦЕМБРА 2021. ГОДИНЕ;

2) 70% МИНИМАЛНЕ АКЦИЗЕ НА 1.000 КОМАДА ЦИГАРЕТА УТВРЂЕНЕ ЗА КАТЕГОРИЈУ ПРОСЕЧНЕ ПОНДЕРИСАНЕ МАЛОПРОДАЈНЕ ЦЕНЕ ЦИГАРЕТА, У ПЕРИОДУ ОД 1. ЈАНУАРА ДО 31. ДЕЦЕМБРА 2022. ГОДИНЕ;

3) 80% МИНИМАЛНЕ АКЦИЗЕ НА 1.000 КОМАДА ЦИГАРЕТА УТВРЂЕНЕ ЗА КАТЕГОРИЈУ ПРОСЕЧНЕ ПОНДЕРИСАНЕ МАЛОПРОДАЈНЕ ЦЕНЕ ЦИГАРЕТА, У ПЕРИОДУ ОД 1. ЈАНУАРА ДО 31. ДЕЦЕМБРА 2023. ГОДИНЕ;

4) 90% МИНИМАЛНЕ АКЦИЗЕ НА 1.000 КОМАДА ЦИГАРЕТА УТВРЂЕНЕ ЗА КАТЕГОРИЈУ ПРОСЕЧНЕ ПОНДЕРИСАНЕ МАЛОПРОДАЈНЕ ЦЕНЕ ЦИГАРЕТА, У ПЕРИОДУ ОД 1. ЈАНУАРА ДО 31. ДЕЦЕМБРА 2024. ГОДИНЕ;

5) 100% МИНИМАЛНЕ АКЦИЗЕ НА 1.000 КОМАДА ЦИГАРЕТА УТВРЂЕНЕ ЗА КАТЕГОРИЈУ ПРОСЕЧНЕ ПОНДЕРИСАНЕ МАЛОПРОДАЈНЕ ЦЕНЕ ЦИГАРЕТА, ОД 1. ЈАНУАРА 2025. ГОДИНЕ.

Влада ће уредити начин и поступак утврђивања износа просечне пондерисане малопродајне цене цигарета, дувана за пушење и осталих дуванских прерађевина у смислу ст. 7. до 10. овог члана.

Износ просечне пондерисане малопродајне цене и износ минималне акцизе из ст. 5. и 9. овог члана примењиваће се од наредног дана од дана објављивања у „Службеном гласнику Републике Србије”.

~~Члан 14а~~

~~Течностима за пуњење електронских цигарета, у смислу овог закона, сматрају се производи из тарифне ознаке номенклатуре ЦТ 3824 99 56 00 и 3824 99 57 00, који приликом коришћења електронске цигарете на предвиђени начин стварају пару за удисање, као и течности за пуњење електронских цигарета садржане у другим производима који се сврставају у тарифну ознаку номенклатуре ЦТ 8543 70 70 00.~~

~~Акциза на течности за пуњење електронских цигарета износи 4,00 динара~~~~по милилитру.~~

ЧЛАН 14А

ТЕЧНОСТИМА ЗА ПУЊЕЊЕ ЕЛЕКТРОНСКИХ ЦИГАРЕТА, У СМИСЛУ ОВОГ ЗАКОНА, СМАТРАЈУ СЕ ПРОИЗВОДИОБУХВАЋЕНИ ТАРИФНИМ ОЗНАКАМА НОМЕНКЛАТУРЕ ЦТ 3824 99 56 00 И 3824 99 57 00, КОЈИ ПРИЛИКОМ КОРИШЋЕЊА ЕЛЕКТРОНСКЕ ЦИГАРЕТЕ НА ПРЕДВИЂЕНИ НАЧИН СТВАРАЈУ ПАРУ ЗА УДИСАЊЕ, КАО И ТЕЧНОСТИ ЗА ПУЊЕЊЕ ЕЛЕКТРОНСКИХ ЦИГАРЕТА САДРЖАНЕ У ЕЛЕКТРОНСКОЈ ЦИГАРЕТИ ИЗ ТАРИФНЕ ОЗНАКЕ НОМЕНКЛАТУРЕ ЦТ 8543 70 70 00 ИЛИ У ДЕЛОВИМА ЕЛЕКТРОНСКЕ ЦИГАРЕТЕ ИЗ ТАРИФНЕ ОЗНАКЕ НОМЕНКЛАТУРЕ ЦТ 8543 90 00 00.

АКЦИЗА НА ТЕЧНОСТИ ЗА ПУЊЕЊЕ ЕЛЕКТРОНСКИХ ЦИГАРЕТА ПЛАЋА СЕ ПО МИЛИЛИТРУ ТЕЧНОСТИ, И ТО:

1) У ПЕРИОДУ ОД 1. ЈАНУАРА ДО 31. ДЕЦЕМБРА 2021. ГОДИНЕ У ИЗНОСУ ОД 6,00 ДИН/ML;

2) У ПЕРИОДУ ОД 1. ЈАНУАРА ДО 31. ДЕЦЕМБРА 2022. ГОДИНЕ У ИЗНОСУ ОД 7,00 ДИН/ML;

3) У ПЕРИОДУ ОД 1. ЈАНУАРА ДО 31. ДЕЦЕМБРА 2023. ГОДИНЕ У ИЗНОСУ ОД 8,00 ДИН/ML;

4) У ПЕРИОДУ ОД 1. ЈАНУАРА ДО 31. ДЕЦЕМБРА 2024. ГОДИНЕ У ИЗНОСУ ОД 9,00 ДИН/ML;

5) ОД 1. ЈАНУАРА 2025. ГОДИНЕ У ИЗНОСУ ОД 10,00 ДИН/ML.

Члан 26.

~~Обвезник акцизе~~ ОБВЕЗНИК АКЦИЗЕ – ПРОИЗВОЂАЧ АКЦИЗНИХ ПРОИЗВОДА дужан је да са стањем на дан 31. децембра календарске године изврши попис затечених залиха акцизних производа у свим складиштима, укључујући и акцизна складишта, посебно по свакој врсти акцизног производа и да пописне листе достави надлежној организационој јединици Пореске управе најкасније 31. јануара наредне године.

Рефакција акцизе

Члан 39.

Право на рефакцију плаћене акцизе има лице које је извезло акцизни производ набављен у земљи непосредно од произвођача, односно увозника акцизног производа.

Право на рефакцију плаћене акцизе има и лице – увозник акцизног производа који је тај производ извезао.

ПРАВО НА РЕФАКЦИЈУ ПЛАЋЕНЕ АКЦИЗЕ ИМА КУПАЦ ЗАПЛЕЊЕНИХ АКЦИЗНИХ ПРОИЗВОДА КОЈЕ ЈЕ ИЗВЕЗАО АКЦИЗНИ ПРОИЗВОД НАБАВЉЕН У ЗЕМЉИ ОД ПРАВНОГ ЛИЦА ИЗ ЧЛАНА 6. СТАВ 2. ТАЧКА 4) ОВОГ ЗАКОНА КОЈЕ ЈЕ ОВЛАШЋЕНО ОД СТРАНЕ ДРЖАВНОГ ОРГАНА ЗА ПРОДАЈУ ЗАПЛЕЊЕНИХ АКЦИЗНИХ ПРОИЗВОДА.

ПРАВО НА РЕФАКЦИЈУ ПЛАЋЕНЕ АКЦИЗЕ ИМА КУПАЦ АКЦИЗНИХ ПРОИЗВОДА ОДУЗЕТИХ У ПОСТУПКУ КОНТРОЛЕ, ОДНОСНО У ПОСТУПКУ ПРИНУДНЕ НАПЛАТЕ ИЗ ЧЛАНА 6. СТАВ 2. ТАЧКА 5) ОВОГ ЗАКОНА, КОЈЕ ЈЕ ИЗВЕЗАО АКЦИЗНИ ПРОИЗВОД НАБАВЉЕН У ЗЕМЉИ ОД СТРАНЕ ДРЖАВНОГ ОРГАНА КОЈИ ПРОДАЈЕ ТЕ АКЦИЗНЕ ПРОИЗВОДЕ.

ПРАВО НА РЕФАКЦИЈУ ПЛАЋЕНЕ АКЦИЗЕ ИМА КУПАЦ АКЦИЗНИХ ПРОИЗВОДА, КОЈЕ ЈЕ ИЗВЕЗАО АКЦИЗНИ ПРОИЗВОД НАБАВЉЕН У ЗЕМЉИ ОД ЛИЦА ИЗ ЧЛАНА 6. СТАВ 2. ТАЧКА 5А) ОВОГ ЗАКОНА КОЈЕ ПРОДАЈЕ АКЦИЗНЕ ПРОИЗВОДЕ КОЈИ СУ СТЕЧЕНИ У СКЛАДУ СА ЗАКОНОМ И КОЈИ СЕ ВОДЕ У ПОСЛОВНИМ КЊИГАМА ТОГ ЛИЦА, А КОЈИ НИЈЕ ПРОИЗВОЂАЧ, ОДНОСНО УВОЗНИК ТИХ АКЦИЗНИХ ПРОИЗВОДА.

XIIа ОБРАЧУНАВАЊЕ И ПЛАЋАЊЕ АКЦИЗЕ НА ЦИГАРЕТЕ

Члан 40а

На цигарете из увоза и на цигарете произведене у земљи (тарифне ознаке номенклатуре ЦТ 2402 20 10 00 и 2402 20 90 00) плаћа се акциза, и то:

~~1) у периоду од 1. јануара до 30. јуна 2017. године у износу од 64,00 дин/пак;~~

~~2) у периоду од 1. јула до 31. децембра 2017. године у износу од 65,50 дин/пак;~~

~~3) у периоду од 1. јануара до 30. јуна 2018. године у износу од 67,00 дин/пак;~~

~~4) у периоду од 1. јула до 31. децембра 2018. године у износу од 68,50 дин/пак;~~

~~5) у периоду од 1. јануара до 30. јуна 2019. године у износу од 70,00 дин/пак;~~

~~6) у периоду од 1. јула до 31. децембра 2019. године у износу од 71,50 дин/пак;~~

~~7) у периоду од 1. јануара до 30. јуна 2020. године у износу од 73,00 дин/пак;~~

~~8) од 1. јула 2020. године у износу од 74,50 дин/пак.~~

1) У ПЕРИОДУ ОД 1. ЈАНУАРА ДО 30. ЈУНА 2021. ГОДИНЕ У ИЗНОСУ ОД 76,75 ДИН/ПАК;

2) У ПЕРИОДУ ОД 1. ЈУЛА ДО 31. ДЕЦЕМБРА 2021. ГОДИНЕ У ИЗНОСУ ОД 78,25 ДИН/ПАК;

3) У ПЕРИОДУ ОД 1. ЈАНУАРА ДО 30. ЈУНА 2022. ГОДИНЕ У ИЗНОСУ ОД 79,75 ДИН/ПАК;

4) У ПЕРИОДУ ОД 1. ЈУЛА ДО 31. ДЕЦЕМБРА 2022. ГОДИНЕ У ИЗНОСУ ОД 81,25 ДИН/ПАК;

5) У ПЕРИОДУ ОД 1. ЈАНУАРА ДО 30. ЈУНА 2023. ГОДИНЕ У ИЗНОСУ ОД 82,75 ДИН/ПАК;

6) У ПЕРИОДУ ОД 1. ЈУЛА ДО 31. ДЕЦЕМБРА 2023. ГОДИНЕ У ИЗНОСУ ОД 84,25 ДИН/ПАК;

7) У ПЕРИОДУ ОД 1. ЈАНУАРА ДО 30. ЈУНА 2024. ГОДИНЕ У ИЗНОСУ ОД 85,75 ДИН/ПАК;

8) У ПЕРИОДУ ОД 1. ЈУЛА ДО 31. ДЕЦЕМБРА 2024. ГОДИНЕ У ИЗНОСУ ОД 87,25 ДИН/ПАК;

9) У ПЕРИОДУ ОД 1. ЈАНУАРА ДО 30. ЈУНА 2025. ГОДИНЕ У ИЗНОСУ ОД 88,75 ДИН/ПАК;

10) ОД 1. ЈУЛА 2025. ГОДИНЕ У ИЗНОСУ ОД 90,25 ДИН/ПАК.

Акциза на цигарете из става 1. овог члана плаћа се по паковању од 20 комада.

На цигарете које су у паковању различитом од паковања из става 2. овог члана, акциза се плаћа сразмерно паковању.

САМОСТАЛНИ ЧЛАНОВИ ПРЕДЛОГА ЗАКОНА

ЧЛАН 6.

ПРВО НАРЕДНО УСКЛАЂИВАЊЕ ДИНАРСКИХ ИЗНОСА АКЦИЗЕ НА ЦИГАРЕТЕ ВРШИЋЕ СЕ ПОЧЕВ ОД 1. ЈАНУАРА 2022. ГОДИНЕ, А ПО ИСТЕКУ КАЛЕНДАРСКЕ ГОДИНЕ У КОЈОЈ, ПРЕМА ПОДАЦИМА РЕПУБЛИЧКОГ ОРГАНА НАДЛЕЖНОГ ЗА ПОСЛОВЕ СТАТИСТИКЕ, ИНДЕКС ПОТРОШАЧКИХ ЦЕНА ПРЕЛАЗИ 2%.

ПРВО НАРЕДНО УСКЛАЂИВАЊЕ ДИНАРСКИХ ИЗНОСА АКЦИЗЕ НА ТЕЧНОСТИ ЗА ПУЊЕЊЕ ЕЛЕКТРОНСКИХ ЦИГАРЕТА ИЗВРШИЋЕ СЕ ПОЧЕВ ОД ЈАНУАРА 2022. ГОДИНЕ, ИНДЕКСОМ ПОТРОШАЧКИХ ЦЕНА У 2021. ГОДИНИ.

ЧЛАН 7.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”, А ПРИМЕЊУЈЕ СЕ ОД 1. ЈАНУАРА 2021. ГОДИНЕ, ОСИМ ОДРЕДБЕ ЧЛАНА 3. ОВОГ ЗАКОНА КОЈА СЕ ПРИМЕЊУЈЕ ОД ДАНА СТУПАЊА НА СНАГУ ОВОГ ЗАКОНА.